Ispaniyadan olib kelinayotgan «Afrosiyob» tezyurar poyezdi vagon va lokomotivlari Sankt-Peterburg shahridan O‘zbekistonga yo‘l oldi. 2021 yilning 30 iyun kuni Ispaniyaning Bilbao portidan 2ta lokomotiv va 11ta vagon, shuningdek, alohida yana 4ta vagon ortilgan kema iyul oyining birinchi o‘n kunligida Rossiyaning Sankt-Peterburg portiga yetib kelgandi. «O‘zbekiston temir yo‘llari» AJ mutaxassislari rossiyalik hamkasblari bilan hamkorlikda mazkur poyezdni O‘zbekistonga olib kelishga hozirladi. 2021 yil 20 iyul kuni Afrosiyob poyezdi Sankt-Peterburg shahridan O‘zbekistonga qarab yo‘lga chiqdi», deyiladi «O‘ztemiryo‘lyo‘lovchi» matbuot xizmati xabarida.